b'\n_START_ARTICLE_\nHenrikas VIII\n_START_SECTION_\nJaunyst\xc4\x97 ir pirmosios vedybos\n_START_PARAGRAPH_\nHenrikas VIII gim\xc4\x97 Placentijos r\xc5\xabmuose Grinvi\xc4\x8de ir buvo tre\xc4\x8dias vaikas Henriko VII ir El\xc5\xbebietos Jorkiet\xc4\x97s \xc5\xa1eimoje. Vaikyst\xc4\x99 i\xc5\xa1gyveno tik pats Henrikas VIII, Art\xc5\xabras, Marija ir Margarita. 1493 m. jis buvo paskirtas Doverio pilies konstebliu ir Sinkvio port\xc5\xb3 (Cinque Ports) lordu saugotoju. Jam buvo suteiktas geriausias i\xc5\xa1silavinimas ir jis laisvai kalb\xc4\x97jo lotyni\xc5\xa1kai, pranc\xc5\xabzi\xc5\xa1kai, ispani\xc5\xa1kai. Buvo numatyta, kad Henrikas VIII lips karjeros laiptais Ba\xc5\xbeny\xc4\x8dioje, o jo vyresnysis brolis Art\xc5\xabras taps karaliumi._NEWLINE_1502 m. Art\xc5\xabras staiga mir\xc4\x97 ir Henrikas prad\xc4\x97jo eiti brolio pareigas, tapdamas Velso princu ir sosto \xc4\xafp\xc4\x97diniu. Jo t\xc4\x97vas atnaujino pastangas sudaryti s\xc4\x85jung\xc4\x85 tarp Ispanijos ir Anglijos per vedybas (ir jis nenor\xc4\x97jo gra\xc5\xbeinti Katerinos krai\xc4\x8dio), tad Henrikas tur\xc4\x97jo vesti savo brolio na\xc5\xa1l\xc4\x99 Katerin\xc4\x85 Aragoniet\xc4\x99, jauniausi\xc4\x85 i\xc5\xa1gyvenus\xc4\xaf Ferdinando II Aragonie\xc4\x8dio ir Izabel\xc4\x97s Kastiliet\xc4\x97s vaik\xc4\x85._NEWLINE_Kad gal\xc4\x97t\xc5\xb3 vesti brolio na\xc5\xa1l\xc4\x99, Henrikui reik\xc4\x97jo Popie\xc5\xbeiaus leidimo, kad b\xc5\xabt\xc5\xb3 \xc4\xafveikta giminyst\xc4\x97s kli\xc5\xabtis. Ta\xc4\x8diau Katerina prisiek\xc4\x97, kad jos pirmos vedybos nebuvo u\xc5\xbebaigtos ir nereikia Popie\xc5\xbeiaus leidimo, o tik ratifikuotos santuokos atleidimo. Bet Ispanijos ir Anglijos didikai susitar\xc4\x97, kad visgi reikia Popie\xc5\xbeiaus leidimo, kad b\xc5\xabt\xc5\xb3 pa\xc5\xa1alintos visos abejon\xc4\x97s d\xc4\x97l santuokos teis\xc4\x97tumo. D\xc4\x97l Katerinos motinos, karalien\xc4\x97s Izabel\xc4\x97s nekantravimo, popie\xc5\xbeius leidim\xc4\x85 santuokai suteik\xc4\x97 popie\xc5\xbeiaus bul\xc4\x97s forma. Taigi pra\xc4\x97jus keturiolikai m\xc4\x97nesi\xc5\xb3 po vyro mirties, Katerina susi\xc5\xbead\xc4\x97jo su jos vyro broliu. 1505 m. karalius prarado susidom\xc4\x97jim\xc4\x85 s\xc4\x85junga su Ispanija ir jo s\xc5\xabnus parei\xc5\xa1k\xc4\x97, kad su\xc5\xbead\xc4\x97tuv\xc4\x97s sudarytos be jo pritarimo._NEWLINE_Diplomatiniai manevrai, tur\xc4\x97j\xc4\x99 nulemti santuokos likim\xc4\x85 u\xc5\xbetruko iki Henriko VII mirties 1509. Tiktai septyniolikos met\xc5\xb3 Henrikas ved\xc4\x97 brolio na\xc5\xa1l\xc4\x99 1509 m. bir\xc5\xbeelio 11 d., o bir\xc5\xbeelio 24 d. jie buvo kar\xc5\xabnuoti Vestminsterio abatijoje._NEWLINE_1521 m. Henrikas VIII apkaltino Edvard\xc4\x85 Staford\xc4\x85, tre\xc4\x8di\xc4\x85j\xc4\xaf Bekingemo hercog\xc4\x85 mai\xc5\xa1tu ir jam \xc4\xafvykd\xc4\x97 mirties bausm\xc4\x99.\n_START_SECTION_\nReliginis perversmas ir santuoka su Ana Bolein\n_START_PARAGRAPH_\n1525 m. prie did\xc4\x97jan\xc4\x8dio Henriko VIII nepasitenkinimo tuo, k\xc4\x85 jis laik\xc4\x97 Katerinos nesugeb\xc4\x97jimu susilaukti \xc4\xafp\xc4\x97dinio, prisid\xc4\x97jo atsirad\xc4\x99s susi\xc5\xbeav\xc4\x97jimas jauna charizmati\xc5\xa1ka karalien\xc4\x97s palydos dvari\xc5\xa1ke Ana Bolein. Jis \xc4\xafsak\xc4\x97 kardinolui Volziui prad\xc4\x97ti derybas su Roma, kad b\xc5\xabt\xc5\xb3 anuliuotos jo vedybos tuo pagrindu, kad Katerinos ir sergan\xc4\x8dio Art\xc5\xabro santuoka buvo u\xc5\xbebaigta. Karaliaus sekretorius Viljamas Naitas (William Knight) i\xc5\xa1vyko \xc4\xaf Rom\xc4\x85, kad popie\xc5\xbeius Klemensas VII anuliuot\xc5\xb3 vedybas, bet popie\xc5\xbeius nenor\xc4\x97jo patenkinti karaliaus pra\xc5\xa1ymo d\xc4\x97l \xc5\xa0ventosios Romos imperatoriaus Karolio V spaudimo, kurio kariai pl\xc4\x97\xc5\xa1ikavo Romoje ir buvo \xc4\xafkalin\xc4\x99 j\xc4\xaf Vatikane. Be to jis nenor\xc4\x97jo panaikinti ankstesniojo popie\xc5\xbeiaus sprendimo. \xc5\xa0ios nes\xc4\x97km\xc4\x97s su Katerinos nutolimu l\xc4\x97m\xc4\x97 tai, kad Henrikas VIII nu\xc5\xa1alino kardinol\xc4\x85 Volz\xc4\xaf nuo Lordo kanclerio pareig\xc5\xb3 1529 m. Jo \xc4\xafp\xc4\x97dinis Tomas Moras dar ma\xc5\xbeiau tiko Henriko VIII tikslams \xc4\xafgyvendinti, tad jis sulau\xc5\xbe\xc4\x97 i\xc5\xa1tikimyb\xc4\x99 Romai._NEWLINE_Tuo metu Henrikas VIII aptiko ir paauk\xc5\xa1tino kitokio b\xc5\xabdo \xc5\xbemones. Tarp j\xc5\xb3 buvo du \xc4\xaftakingi dvasininkai, Tomas Kromvelis ir Tomas Kranmeris. Tai Kranmeris pasi\xc5\xabl\xc4\x97 Henrikui pasitarti su "\xc5\xbeemyno universitet\xc5\xb3 teologijos fakultetais" d\xc4\x97l jo santuokos teis\xc4\x97tumo. \xc5\xa0is projektas, skatinamas papirkin\xc4\x97jimo ir paslaug\xc5\xb3, susilauk\xc4\x97 s\xc4\x97km\xc4\x97s ir 1530 m. pateik\xc4\x97 parlamentui Henrikui palanki\xc4\x85 nuomon\xc4\x99. Kranmeriui, u\xc5\xbe jo pagalb\xc4\x85 karaliui atsikratyti \xc5\xbemonos, buvo suteiktas ambasadoriaus postas, o po to jis pakeit\xc4\x97 mirus\xc4\xaf Viljam\xc4\x85 Varham\xc4\x85 (William Warham) ir tapo Kenterberio arkivyskupu. Tuo tarpu Kromvelis tapo pagrindiniu karaliaus patar\xc4\x97ju, pateik\xc4\x99s dar dr\xc4\x85sesn\xc4\xaf pasi\xc5\xablym\xc4\x85 Henrikui VIII paneigti popie\xc5\xbeiaus vir\xc5\xa1enyb\xc4\x99 ir pasiskelbti Anglijos ba\xc5\xbeny\xc4\x8dios galva. Abu jie buvo Bolein statytiniai ir buvo palank\xc5\xabs protestanti\xc5\xa1koms doktrinoms, kurios plito i\xc5\xa1 \xc5\xbeemyno. Grasinimai, kad bus nustota mok\xc4\x97ti de\xc5\xa1imtin\xc4\x97, nepaveik\xc4\x97 popie\xc5\xbeiaus, ir Herrikas VIII visko \xc4\x97m\xc4\x97si pats: 1533 m. sausio m\xc4\x97nes\xc4\xaf jis slapta ved\xc4\x97 An\xc4\x85 Bolein ir su savo s\xc4\x85jungininkais parlamente pri\xc4\x97m\xc4\x97 \xc4\xafstatym\xc4\x85, draud\xc5\xbeiant\xc4\xaf kreiptis \xc4\xaf Rom\xc4\x85. Arkivyskupas Kranmeris paskelb\xc4\x97 santuok\xc4\x85 su Ana Bolein teis\xc4\x97ta. Bir\xc5\xbeelio 1 d. Bolein buvo kar\xc5\xabnuota ir po trij\xc5\xb3 m\xc4\x97nesi\xc5\xb3 pagimd\xc4\x97 dukr\xc4\x85 El\xc5\xbebiet\xc4\x85 I._NEWLINE_Popie\xc5\xbeius ekskomunikavo Henrik\xc4\x85 VIII 1533 m. liepos m\xc4\x97nes\xc4\xaf (istorikai nesutaria d\xc4\x97l tikslios ekskomunikavimo datos. Vinstonas \xc4\x8cer\xc4\x8dilis knygoje Anglakalbi\xc5\xb3 istorija teigia, kad 1533 m. bul\xc4\x97 buvo tik projektas ir ne\xc4\xafsigaliojo iki 1535 m. Kiti teigia, kad Henrik\xc4\x85 VIII ekskomunikavo Paulius III tik 1538 m.). Po to sek\xc4\x97 didelis religinis perversmas. Kromvelio skatinamas parlamentas, 1534 m. pavasar\xc4\xaf, pri\xc4\x97m\xc4\x97 kelis aktus, kurie \xc4\xafvykd\xc4\x97 atsiskyrim\xc4\x85 nuo Romos. Apribot\xc5\xb3 kreipim\xc5\xb3si \xc4\xafstatymas draud\xc4\x97 Anglijos dvasininkams kreiptis \xc4\xaf popie\xc5\xbei\xc5\xb3. Be to, jis draud\xc4\x97 ba\xc5\xbeny\xc4\x8diai, be karaliaus sutikimo, keisti nuostatus. Ba\xc5\xbenytinis paskyrimo aktas reikalavo, kad dvasininkija rinkt\xc5\xb3 vyskupus i\xc5\xa1 karaliaus pasi\xc5\xablyt\xc5\xb3 kandidat\xc5\xb3. Vir\xc5\xa1enyb\xc4\x97s aktas skelb\xc4\x97, kad Anglijos karalius yra "vyriausias Anglijos ba\xc5\xbeny\xc4\x8dios vadovas \xc5\xbeem\xc4\x97je". Mai\xc5\xa1t\xc5\xb3 aktas skelb\xc4\x97, kad visi apkaltinami i\xc5\xa1davyste ir baud\xc5\xbeiami mirtimi, jei nesutinka, kad karalius yra Anglijos ba\xc5\xbeny\xc4\x8dios vadovas._NEWLINE_1533 m. parlamentas Paveld\xc4\x97jimo aktu pripa\xc5\xbeino Henriko ir Anos Bolein santuok\xc4\x85 ir atmet\xc4\x97 popie\xc5\xbeiaus priekai\xc5\xa1tus. Katerinos dukt\xc4\x97, ledi Marija, paskelbta neteis\xc4\x97ta dukra, o Bolein vaikai tur\xc4\x97jo teis\xc4\x99 pretenduoti \xc4\xaf sost\xc4\x85. \xc5\xa0iose deklaracijose svarbiausias straipsnis buvo atsi\xc5\xbead\xc4\x97ti "u\xc5\xbesienio vald\xc5\xbeios, princo ar valdovo". Visi suaug\xc4\x99 karalyst\xc4\x97s gyventojai tur\xc4\x97jo pripa\xc5\xbeinti akt\xc5\xb3 nuostatus priesaika, o tai atsisak\xc4\x99 padaryti buvo \xc4\xafkalinami visam gyvenimui._NEWLINE_Pasiprie\xc5\xa1inimas Henriko VIII religinei politikai buvo greitai nuslopintas. Buvo nukankinta ir nu\xc5\xbeudyta daugyb\xc4\x97 nepritarian\xc4\x8di\xc5\xb3 vienuoli\xc5\xb3. \xc5\xbdymiausi rezistentai buvo D\xc5\xbeonas Fi\xc5\xa1eris, Ro\xc4\x8desterio vyskupas, ir Tomas Moras, buv\xc4\x99s Henriko lordas kancleris. Jie abu atsisak\xc4\x97 prisiekti, buvo apkaltinti mai\xc5\xa1tu ir nukirsdinti 1535 m. Taiberne. Tomas Kromvelis, kuriam buvo sukurtas postas "Ba\xc5\xbeny\xc4\x8dios vietininkas", buvo paskirtas formaliai pri\xc5\xbei\xc5\xabr\xc4\x97ti, kaip vienuolynai laikosi karaliaus \xc4\xafsakym\xc5\xb3, o i\xc5\xa1 tikr\xc5\xb3j\xc5\xb3 \xc4\xafvertinti j\xc5\xb3 turtus. Abato Ri\xc4\x8dardo Vaitingo (Richard Whyting) mirtis yra tik vienas i\xc5\xa1 vykdytos prievartos pavyzd\xc5\xbei\xc5\xb3. 1536 m. parlamento aktas leido karaliui pasisavinti ma\xc5\xbeesni\xc5\xb3 vienuolyn\xc5\xb3 turtus (turin\xc4\x8dius ma\xc5\xbeiau nei 200 svar\xc5\xb3 metini\xc5\xb3 \xc4\xafplauk\xc5\xb3). \xc5\xa0ie veiksmai skatino Anglijos \xc5\xbemoni\xc5\xb3 pasiprie\xc5\xa1inim\xc4\x85, peraugus\xc4\xaf \xc4\xaf mai\xc5\xa1t\xc4\x85 \xc5\xa1iaur\xc4\x97s Anglijoje t\xc5\xb3 met\xc5\xb3 spal\xc4\xaf. Henrikas VIII pa\xc5\xbead\xc4\x97jo atleisti mai\xc5\xa1tininkams ir pad\xc4\x97kojo, kad atkreip\xc4\x97 jo d\xc4\x97mes\xc4\xaf \xc4\xaf problem\xc4\x85, po to pakviet\xc4\x97 \xc4\xaf puot\xc4\x85 Robert\xc4\x85 Ask\xc4\x85 (Robert Aske), mai\xc5\xa1tinink\xc5\xb3 vad\xc4\x85. Puotoje Henrikas papra\xc5\xa1\xc4\x97 Ask\xc4\x85 u\xc5\xbera\xc5\xa1yti visk\xc4\x85, kad jis geriau suprast\xc5\xb3 problemas, kurias tur\xc4\x97s "\xc4\xafveikti". Robertas Askas padar\xc4\x97 kaip buvo papra\xc5\xa1yta, o jo u\xc5\xbera\xc5\xa1ai buvo panaudoti prie\xc5\xa1 j\xc4\xaf kaip prisipa\xc5\xbeinimas. Karaliaus \xc5\xbeod\xc5\xbeiu neabejojama (nes jis Dievo i\xc5\xa1rinktasis ir antrasis po Dievo), tad Askas prane\xc5\xa1\xc4\x97 mai\xc5\xa1tininkams, kad jiems pavyko ir jie gali skirstytis. Bet Henrikas \xc4\xaf mai\xc5\xa1tininkus \xc5\xbei\xc5\xabr\xc4\x97jo kaip \xc4\xaf i\xc5\xa1davikus ir nesijaut\xc4\x97 \xc4\xafpareigotas laikytis \xc5\xbeod\xc5\xbeio. Mai\xc5\xa1tininkai suprato, kad juos apgavo ir kitais metais sukilo, bet j\xc5\xb3 nebebuvo tiek daug, ir karalius juos sutriu\xc5\xa1kino. Lyderiai, tarp j\xc5\xb3 Askas, buvo suimti ir nu\xc5\xbeudyti. 1539 m. parlamento aktu buvo panaikinti likusieji vienuolynai.\n_START_SECTION_\nAnos Bolein egzekucija\n_START_PARAGRAPH_\nNors Ana Bolein labai prisid\xc4\x97jo prie religin\xc4\x97s reformos, jos santykiai su karaliumi netrukus po vedyb\xc5\xb3 pa\xc5\xa1lijo. Po El\xc5\xbebietos gimimo ji buvo bent du kartus pastojusi ir patyr\xc4\x97 persileidimus. Henrikas patyr\xc4\x97 tok\xc4\xaf pat nusivylim\xc4\x85 kaip ir Katerinos atveju. Nusprend\xc4\x99s tur\xc4\x97t\xc4\xaf s\xc5\xabn\xc5\xb3 \xc4\xafp\xc4\x97din\xc4\xaf ar paskatintas Tomo Kromvelio, Henrikas VIII \xc4\xafsak\xc4\x97 suimti An\xc4\x85 Bolein ir apkaltino j\xc4\x85 panaudojus burtus, kad jis j\xc4\x85 vest\xc5\xb3, tur\xc4\x97jus lytini\xc5\xb3 santyki\xc5\xb3 su kitais penkiais vyrais ir incestu su broliu D\xc5\xbeord\xc5\xbeu Boleinu, karaliaus su\xc5\xbeeidimu ir bandymu j\xc4\xaf nu\xc5\xbeudyti. Tik\xc4\x97tina, kad kaltinimai sufabrikuoti. Anos Bolein teismui pirmininkavo jos tikras d\xc4\x97d\xc4\x97 Tomas Hovardas, tre\xc4\x8diasis Norfolko hercogas. 1536 m. gegu\xc5\xbe\xc4\x97s m\xc4\x97nes\xc4\xaf teismas nuteis\xc4\x97 An\xc4\x85 Bolein ir jos brol\xc4\xaf mirties bausme sudeginant ant lau\xc5\xbeo ar nukertant galv\xc4\x85, priklausomai nuo to, kaip panor\xc4\x97s karalius. Per paskutines savo mi\xc5\xa1ias karalien\xc4\x97 vie\xc5\xa1ai prisiekin\xc4\x97jo, kad yra nekalta. Ji taip pat buvo kaltinama ketinimu nunuodyti Henrik\xc4\x85 Ficroj\xc5\xb3, nesantuokin\xc4\xaf Henriko VIII s\xc5\xabn\xc5\xb3.\n_START_SECTION_\nPrinco gimimas ir karalien\xc4\x97s D\xc5\xbeein\xc4\x97s mirtis\n_START_PARAGRAPH_\n1536 m. pra\xc4\x97jus dienai po Anos Bolein egzekucijos, Henrikas VIII susi\xc5\xbead\xc4\x97jo, o po 10 dien\xc5\xb3 ved\xc4\x97 D\xc5\xbeein\xc4\x99 Seimur (Jane Seymour), karalien\xc4\x97s freilin\xc4\x85, kuria jis buvo kur\xc4\xaf laik\xc4\x85 susi\xc5\xbeav\xc4\x97j\xc4\x99s. 1536 m. \xc4\xafp\xc4\x97dinyst\xc4\x97s aktas paskelb\xc4\x97 D\xc5\xbeein\xc4\x97s Seimur vaikus sosto \xc4\xafp\xc4\x97diniais, o Marij\xc4\x85 ir El\xc5\xbebiet\xc4\x85 nesantuokiniais vaikais. Karaliui buvo suteikta galia testamentu nurodyti savo \xc4\xafp\xc4\x97din\xc4\xaf. D\xc5\xbeein\xc4\x97 1537 m. pagimd\xc4\x97 princ\xc4\x85 Edvard\xc4\x85, b\xc5\xabsim\xc4\x85j\xc4\xaf Edvard\xc4\x85 VI. Ji mir\xc4\x97 Grinvi\xc4\x8do r\xc5\xabmuose 1537 m. spalio 28 d. nuo pogimdymin\xc4\x97s kar\xc5\xa1tin\xc4\x97s. Po jos mirties visi r\xc5\xabmai su karaliumi ilgai ged\xc4\x97jo. Henrikas VIII D\xc5\xbeein\xc4\x99 Seimur laik\xc4\x97 vienintele "tikra" \xc5\xbemona, nes ji jam suteik\xc4\x97 taip trok\xc5\xa1tam\xc4\x85 s\xc5\xabn\xc5\xb3.\n_START_SECTION_\nV\xc4\x97lesn\xc4\x97s santuokos\n_START_PARAGRAPH_\nHenrikas VIII nor\xc4\x97jo vesti dar kart\xc4\x85, kad sost\xc4\x85 tikrai paveld\xc4\x97t\xc5\xb3 s\xc5\xabnus. Tomas Kromvelis, tada jau pirmasis Esekso grafas, pasi\xc5\xabl\xc4\x97 \xc4\xaf \xc5\xbemonas An\xc4\x85 Kleviet\xc4\x99 (Anne of Cleves), protestanto Klevo hercogo seser\xc4\xaf, nes hercogas buvo svarbus s\xc4\x85jungininkas kovoje su Romos katalik\xc5\xb3 ba\xc5\xbeny\xc4\x8dia. Hansas Holbeinas Jaunesnysis buvo nusi\xc5\xb3stas \xc4\xaf Klev\xc4\x85 nutapyti karaliui Anos portret\xc4\x85. Nors teigiama, kad portrete ji daug gra\xc5\xbeesn\xc4\x97, abejotina, kad portretas neteisingas, nes Holbeinas i\xc5\xa1liko r\xc5\xabm\xc5\xb3 malon\xc4\x97je. Paskatintas Holbeino portreto ir dvari\xc5\xa1ki\xc5\xb3 pagyr\xc5\xb3 Anai, Henrikas VIII sutiko j\xc4\x85 vesti. Anai atvykus \xc4\xaf Anglij\xc4\x85, sakoma, kad jis nusprend\xc4\x97 j\xc4\x85 esant nepatrauklia ir net konfidencialiai j\xc4\x85 vadino "Flandrijos kumele". Bet 1540 m. sausio 6 d. jie susituok\xc4\x97._NEWLINE_Henrikas VIII nusprend\xc4\x97 nutraukti santuok\xc4\x85 ne tik d\xc4\x97l asmenini\xc5\xb3 jausm\xc5\xb3, bet ir d\xc4\x97l politikos. Klevo hercogas konfliktavo su \xc5\xa0ventosios Romos imperatoriumi, o su juo Henrikas VIII nenor\xc4\x97jo pyktis. Ana buvo pakankamai protinga, kad nesiprie\xc5\xa1int\xc5\xb3 santuokos anuliavimui. Ji liudijo, kad jos santuoka nebuvo u\xc5\xbebaigta. Ji teig\xc4\x97, kad Henrikas VIII kiekvien\xc4\x85 vakar\xc4\x85 ateidavo \xc4\xaf jos miegam\xc4\x85j\xc4\xaf tik pabu\xc4\x8diuoti nuotakos \xc4\xaf kakt\xc4\x85 prie\xc5\xa1 mieg\xc4\x85. V\xc4\x97liau santuoka buvo panaikinta tuo pagrindu, kad Ana Kleviet\xc4\x97 anks\xc4\x8diau buvo pa\xc5\xbead\xc4\x97ta vienam \xc5\xbeemyno kilmingajam. Ji gavo "Karaliaus sesers" titul\xc4\x85 ir Heverio pil\xc4\xaf, buvusi\xc4\x85 Bolein\xc5\xb3 rezidencij\xc4\x85. Tuo tarpu Esekso grafas pakliuvo \xc4\xaf nemalon\xc4\x99 d\xc4\x97l nesugeb\xc4\x97jimo r\xc5\xabpintis karaliaus santuokiniais reikalais ir buvo nukirsdintas. Jam sukurta Ba\xc5\xbeny\xc4\x8dios vietininko pareigyb\xc4\x97 buvo panaikinta._NEWLINE_1540 m. liepos 28 d. (t\xc4\x85 dien\xc4\x85 Esekso grafui nukirsta galva) Henrikas VIII ved\xc4\x97 jaun\xc4\x85j\xc4\x85 Katerin\xc4\x85 Hovard (Catherine Howard), Anos Bolein pusseser\xc4\x99, kuria buvo labai susi\xc5\xbeav\xc4\x97j\xc4\x99s. Ta\xc4\x8diau greitai karalien\xc4\x97 \xc4\xafsitais\xc4\x97 meilu\xc5\xbe\xc4\xaf Tom\xc4\x85 Kulpeper\xc4\xaf. Ji taip pat \xc4\xafdarbino savo sekretoriumi Franc\xc4\xaf Dereham\xc4\x85, kuris su ja buvo neoficialiai susi\xc5\xbead\xc4\x97j\xc4\x99s ir iki vestuvi\xc5\xb3 tur\xc4\x97jo su ja roman\xc4\x85. Tomas Kranmeris, kuris prie\xc5\xa1inosi galingai kataliki\xc5\xa1kai Hovard\xc5\xb3 \xc5\xa1eimai, karalien\xc4\x97s nusi\xc5\xbeengim\xc5\xb3 \xc4\xafrodymus pateik\xc4\x97 karaliui. Nors Henrikas atsisak\xc4\x97 patik\xc4\x97ti Kranmerio i\xc5\xa1vadomis, liep\xc4\x97 t\xc4\x99sti tyrim\xc4\x85. Klausin\xc4\x97jama karalien\xc4\x97 gal\xc4\x97jo prisipa\xc5\xbeinti, kad buvo susi\xc5\xbead\xc4\x97jusi su Derehamu (tai padaryt\xc5\xb3 jos santuok\xc4\x85 su Henriku VIII neteis\xc4\x97ta), ji tvirtino, kad Derehamas j\xc4\x85 vert\xc4\x97 lyti\xc5\xa1kai santykiauti. \xc5\xa0is savo ruo\xc5\xbetu atskleid\xc4\x97 karalien\xc4\x97s ry\xc5\xa1ius su Tomu Kulpeperiu._NEWLINE_Katerinos Hovard santuoka buvo anuliuota prie\xc5\xa1 jos egzekucij\xc4\x85 1542 m. vasario 13 d. Jai buvo apie a\xc5\xa1tuoniolika met\xc5\xb3._NEWLINE_Paskutin\xc4\xaf kart\xc4\x85 Henrikas ved\xc4\x97 turting\xc4\x85 na\xc5\xa1l\xc4\x99 Katerin\xc4\x85 Par (Catherine Parr) 1543 m. Jie pykosi d\xc4\x97l religijos: ji buvo radikal\xc4\x97, o jis konservatyvus. Tai vos nel\xc4\x97m\xc4\x97 jos pra\xc5\xbe\xc5\xabties, bet ji i\xc5\xa1sigelb\xc4\x97jo rodydama nuolankum\xc4\x85. Ji sutaik\xc4\x97 Henrik\xc4\x85 su dviem pirmom dukrom, Marija ir El\xc5\xbebieta. 1544 m. parlamento aktas suteik\xc4\x97 joms teis\xc4\x99 paveld\xc4\x97ti sost\xc4\x85 eil\xc4\x97je po Edvardo, Velso princo, bet jos vis tiek buvo laikomos nesantuokin\xc4\x97mis dukromis._NEWLINE_Yra i\xc5\xa1likusi vaiki\xc5\xa1ka skai\xc4\x8diuot\xc4\x97 \xe2\x80\x9eDivorced, beheaded, died. Divorced, beheaded, survived\xe2\x80\x9c (I\xc5\xa1siskyr\xc4\x97, nukirsdino, mir\xc4\x97. I\xc5\xa1siskyr\xc4\x97, nukirsdino, i\xc5\xa1gyveno), apib\xc5\xabdinanti \xc5\xa1ias \xc5\xa1e\xc5\xa1ias moteris. Bet ji neteisinga, nes, pirma, Henrikas nei\xc5\xa1siskyr\xc4\x97 n\xc4\x97 su viena \xc5\xbemona, santuokos buvo anuliuotos. Antra, buvo anuliuotos keturios, o ne dvi santuokos._NEWLINE_\xc5\xbdiaurus ir tironi\xc5\xa1kas Henriko b\xc5\xabdas laikui b\xc4\x97gant ir sveikatai silpstant vis labiau ry\xc5\xa1k\xc4\x97jo. Pagal Holin\xc5\xa1ed\xc4\x85, jam valdant buvo \xc4\xafvykdyta apie 72 t\xc5\xabkst egzekucij\xc5\xb3.\n_START_SECTION_\nMirtis ir \xc4\xafp\xc4\x97dinis\n_START_PARAGRAPH_\nGyvenimo pabaigoje Henrikas priaugo svorio (jo kr\xc5\xabtin\xc4\x97s apimtis siek\xc4\x97 137 cm) ir tikriausiai kent\xc4\x97jo nuo podagros. Jo svoris prad\xc4\x97jo did\xc4\x97ti po nelaimingo atsitikimo riteri\xc5\xb3 dvikovoje 1536 m. \xc5\xbdaizda \xc5\xa1launyje ne tik trukd\xc4\x97 mank\xc5\xa1tintis, bet palaipsniui op\xc4\x97jo ir gal\xc4\x97jo sukelti mirt\xc4\xaf, kuri j\xc4\xaf i\xc5\xa1tiko 1547 m. sausio 28 d. Vaitholo r\xc5\xabmuose. T\xc4\x85 dien\xc4\x85 tur\xc4\x97jo b\xc5\xabti jo t\xc4\x97vo 90 met\xc5\xb3 jubiliejus._NEWLINE_Teorija, kad Henrikas VIII kent\xc4\x97jo nuo sifilio, atsirado pra\xc4\x97jus 100 met\xc5\xb3 po jo mirties. Dabar \xc5\xa1iai teorijai pritariantys teigia, kad jo vaikai Edvardas VI, Marija Tiudor ir El\xc5\xbebieta I kent\xc4\x97jo nuo \xc4\xafgimto sifilio. Kita teorija teigia, kad Henrikas VIII ir jo sesuo Margarita Tiudor kent\xc4\x97jo nuo negydyto II tipo diabeto._NEWLINE_Henrikas VIII palaidotas \xc5\xa0ventojo D\xc5\xbeord\xc5\xbeo koply\xc4\x8dioje Vindzoro pilyje \xc5\xa1alia D\xc5\xbeein\xc4\x97s Seimur. Po \xc5\xa1imto met\xc5\xb3 Karolis I buvo palaidotas tame pa\xc4\x8diam kape. Per de\xc5\xa1imtmet\xc4\xaf visi jo santuokiniai vaikai pabuvojo soste ir n\xc4\x97 vienas nepaliko palikuoni\xc5\xb3._NEWLINE_Pagal 1543 m. \xc4\xaep\xc4\x97dinyst\xc4\x97s akt\xc4\x85 Edvardas paveld\xc4\x97jo sost\xc4\x85 ir tapo Edvardu VI. Jis buvo pirmasis Anglijos karalius \xe2\x80\x93 protestantas. Kadangi buvo tik devyneri\xc5\xb3 met\xc5\xb3, netur\xc4\x97jo realios vald\xc5\xbeios. Henrikas VIII paskyr\xc4\x97 16 teismo vykdytoj\xc5\xb3, kurie sudar\xc4\x97 regent\xc5\xb3 taryb\xc4\x85, kol Edvardui sueis 18 met\xc5\xb3. Vykdytojai i\xc5\xa1rinko Edvard\xc4\x85 Seim\xc5\xabr\xc4\x85, D\xc5\xbeein\xc4\x97s vyresn\xc4\xafj\xc4\xaf brol\xc4\xaf, Lordu protektoriumi.'